
PARLAMENTUL ROMÂNIEI

CAMERA DEPUTAŢILOR

	Comisia juridică, de  disciplină  şi imunităţi

Nr. 31/1178  

	Comisia pentru administraţie publică, amenajarea teritoriului şi echilibru ecologic
Nr. 26/1759
          Bucureşti, 15 decembrie 2010


BIROUL PERMANENT

AL

CAMEREI DEPUTAŢILOR

           
Vă înaintăm alăturat RAPORTUL COMUN asupra propunerii legislative pentru completarea Legii nr. 215 privind administraţia publică locală, republicată şi pentru modificarea şi completarea Legii nr. 393/2004 privind Statutul aleşilor locali cu modificările şi completările ulterioare, trimisă spre dezbatere în fond, Comisiei juridice, de disciplină şi imunităţi şi Comisiei  pentru administraţie publică, amenajarea teritoriului şi echilibru ecologic cu adresa nr. Pl x-  633 din 29 noiembrie 2010, înregistrată sub nr.31/1178 din 2 decembrie 2010, respectiv, sub nr.26/1759 din 30 noiembrie 2010.  
            
În raport de obiectul şi conţinutul său, propunerea legislativă face parte din categoria legilor organice.
        PREŞEDINTE                                   PREŞEDINTE                                                                                                                                                                                                            

                       Daniel Buda                                      Sulfina Barbu

                                                                                                                     Pl x633/2010
RAPORT  COMUN
asupra propunerii legislative pentru completarea Legii nr. 215 privind administraţia publică locală, republicată şi pentru modificarea şi completarea Legii nr. 393/2004 privind Statutul aleşilor locali cu modificările şi completările ulterioare

    În conformitate cu prevederile art. 95  din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi  şi Comisia pentru administraţie publică, amenajarea teritoriului şi echilibru ecologic  au fost sesizate spre dezbatere, în fond, cu propunerea legislativă pentru completarea Legii nr. 215 privind administraţia publică locală, republicată şi pentru modificarea şi completarea Legii nr. 393/2004 privind Statutul aleşilor locali cu modificările şi completările ulterioare, trimisă cu adresa nr. Pl-x 633 din 2 decembrie 2010 şi înregistrată cu nr.31/1178 din 2 decembrie 2010 şi, respectiv, sub nr.26/ 1759 din 30 noiembrie 2010. 
    Potrivit prevederilor art. 75 din Constituţia României, republicată şi ale art. 92 alin. (8) pct.2 din Regulamentul Camerei Deputaţilor, republicat, Camera Deputaţilor este  primă Cameră sesizată.
   Consiliul Legislativ, prin avizul nr. 1370 din 22 noiembrie 2010, a avizat negativ  propunerea legislativă.

   Propunerea legislativă are ca obiect de reglementare completarea Legii nr. 215/2001 privind administraţia publică locală, republicată, cu modificările şi completările ulterioare, precum şi modificarea art. 12 din Legea nr. 393/2004 privind Statutul aleşilor locali, cu modificările şi completările ulterioare, în sensul simplificării procedurii de înlocuire a unui consilier local sau judeţean în cazul încetării mandatului înainte de expirarea duratei normale a acestuia.



   În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei pentru administraţie publică, amenajarea teritoriului şi echilibru ecologic au examinat propunerea legislativă mai sus menţionată în şedinţa din 7 decembrie 2010, iar membrii Comisiei juridice, de disciplină şi imunităţi au examinat iniţiativa legislativă în şedinţa din 15 decembrie  2010.
              La dezbateri au participat, în calitate de invitaţi, doamna Irina Alexe – şef Departamentul Relaţia cu Parlamentul din Ministerul Administraţiei şi Internelor şi domnul Emilian Birjaru – director în Ministerul Administraţiei şi Internelor.

    În urma dezbaterilor, membrii celor două Comisii, au constatat că soluţia propusă prin iniţiativa legislativă nu ţine seama de faptul că situaţiile de încetare, înainte de termen a mandatului de consilier local sunt determinate de cauze diferite şi ele trebuie constatate de autoritatea deliberativă din care face parte acesta, oricât de excesivă ar părea din cauza procedurii stufoase determinate de convocarea unei astfel de şedinţe a consiliului local. Înlocuirea de drept propusă în iniţiativa legislativă nu poate funcţiona, deoarece mai întâi trebuie declarat vacant locul de consilier, după care urmează a fi validat noul mandat. Mai mult decât atât, în cazurile de schimbare a domiciliului, de lipsă nemotivată de la şedinţele consiliului local sau de imposibilitate a exercitării mandatului pe o perioadă mai mare de 6 luni consecutive, hotărârea consiliului local prin care se constată aceste situaţii poate fi atacată de consilierul în cauză la instanţa de contencios administrativ, astfel că nu poate opera înlocuirea de drept propusă prin proiect.


  Soluţia introducerii a două texte identice în cadrul a două acte normative distincte este greşită, art. 16 alin. (1) din Legea nr. 24/2000, republicată, statuează expres că în procesul de legiferare este interzisă instituirea aceloraşi reglementări în mai multe articole sau alineate din acelaşi act normativ ori în două sau mai multe acte normative.

   Având în vedere cele constatate, membrii celor două Comisii au hotărât, cu unanimitate de voturi, să întocmească şi să propună Plenului Camerei Deputaţilor, spre dezbatere şi adoptare, Raport comun de respingere a propunerii legislative pentru completarea Legii nr. 215 privind administraţia publică locală, republicată şi pentru modificarea şi completarea Legii nr. 393/2004 privind Statutul aleşilor locali cu modificările şi completările ulterioare.
   La dezbateri au fost prezenţi, din totalul de 27 membri ai Comisiei juridice, de disciplină şi imunităţi, 22 deputaţi, iar din totalul celor 31 de membri ai Comisiei pentru administraţie publică, amenajarea teritoriului şi echilibru ecologic, au fost prezenţi 30 deputaţi.
   În raport cu obiectul şi conţinutul reglementării, propunerea legislativă face parte din categoria legilor organice.

   PREŞEDINTE ,                                   PREŞEDINTE,

      Daniel BUDA                                      Sulfina BARBU 
SECRETAR,                                          SECRETAR,

                Gabriel ANDRONACHE                          Gheorghe CIOCAN
Consilier,                                                                                              Consilier
Paul Şerban                                                                                         Sofia Chelaru

